Beurtkrag Sondagoggend opgeskort(Foto: pixabay) Daar is goeie nuus vir mense wat Sondag gereedgemaak het vir nog ŉ dag van beurtkrag. Eskom het Sondag vroeg aangekondig dat beurtkrag vandag van 08:00 af opgeskort word nadat die opwekkingskapasiteit verbeter het. Eskom-spanne het sedert Vrydag vier opwekkingseenhede by die Medupi-kragsentrale weer in bedryf gestel, nadat probleme met steenkool ondervind is. Nog twee eenhede is terselfdertyd weer in diens gestel en noodopwekkingsreserwes het behoorlik herstel. Eskom het mense bedank vir hul geduld en steun tydens die inwerkingstelling van die beurtkragstelsel. In hierdie stadium bly die moontlikheid vir beurtkrag egter steeds hoog. Die kragvoorsiener sê 4 664 MW is weens beplande instandhoudingswerk in hierdie stadium nie beskikbaar nie, terwyl nog 13 539 MW weens onbeplande werk wat gedoen moet word, nie beskikbaar is nie. Eskom het ook weer ŉ beroep op verbruikers gedoen om elektrisiteit spaarsaam te gebruik.